3. การประกอบธุรกิจของแต่ละสายผลิตภัณฑ์

3.1 ลักษณะผลิตภัณฑ์และบริการ

บริษัทประกอบธุรกิจการขายเช่าซื้อเครื่องใช้ไฟฟ้าภายในบ้าน เฟอร์นิเจอร์สำหรับบ้าน
และรถจักรยานยนต์ พร้อมให้บริการก่อนและหลังการขายภายใต้คำขวัญ “เพิ่มความสุข
ทุกครอบครัว” โดยดำเนินการขายผ่านสาขาของบริษัท ณ 31 ธันวาคม 2549 รวม 150 สาขาใน
66 จังหวัด
ซึ่งสาขาแต่ละแห่งจะถูกกำหนดให้มีการขายสินค้าตามประเภทและราคาที่บริษัทกำหนดไว้เท่านั้น โดย
ณ วันที่ทำการขายเช่าซื้อ บริษัทจะทำสัญญาเช่าซื้อสินค้ากับลูกค้า พร้อมทั้งเก็บเงินดาวน์จำนวนหนึ่ง
(เฉลี่ยประมาณร้อยละ 26.21 ของราคาเงินสด) และส่งมอบสินค้าให้แก่ลูกค้า
สำหรับค่าเช่าซื้อในส่วนที่เหลือนั้น
ลูกค้าจะต้องชำระเป็นงวดในจำนวนเงินเท่ากันทุกงวดในเวลาที่แน่นอนตามที่ได้ระบุไว้ในสัญญา
ซึ่งระยะเวลาการผ่อนชำระค่างวดของลูกค้าอยู่ในช่วง 6 - 36 เดือน ทั้งนี้
ขึ้นอยู่กับฐานะทางการเงินและความสามารถในการผ่อนชำระของลูกค้าแต่ละราย
โดยราคาเช่าซื้อที่เสนอให้กับลูกค้าจะเป็นราคาที่ได้รวมต้นทุนสินค้า
ค่าใช้จ่ายที่เกี่ยวข้องและดอกเบี้ยแล้ว
ในช่วงการผ่อนชำระกรรมสิทธิ์ของสินค้าเช่าซื้อจะยังคงเป็นของบริษัทจนกว่าลูกค้าจะชำระค่างวดครบและปฏิบัติตามเงื่อนไขที่ระบุไว้ในสัญญาเช่าซื้อโดยครบถ้วนแล้ว

บริษัทย่อย

บริษัท ไมด้า ลิสซิ่ง จำกัด (มหาชน) ประกอบธุรกิจประเภทการให้บริการสินเชื่อเช่าซื้อรถยนต์
โดยเน้นประเภทรถยนต์มือสอง และรุ่นของรถยนต์ที่มีสภาพคล่องสูงในตลาด ได้แก่ โตโยต้า อีซูซุ
นิสสัน มิตซูบิชิ และ ฮอนด้า ทั้งรถยนต์ส่วนบุคคลและรถกระบะ โดย ณ 31 ธันวาคม 2549
บริษัทมีสัดส่วนลูกหนี้เช่าซื้อรถยนต์ส่วนบุคคลและรถกระบะประมาณร้อยละ 18.48 และ ร้อยละ
81.52 ของลูกหนี้เช่าซื้อรวมตามลำดับ
ซึ่งบริษัทจะกระจายพื้นที่การให้บริการสินเชื่อเช่าซื้อทั้งตลาดในกรุงเทพฯ
และต่างจังหวัดผ่านสาขาของบริษัทจำนวน 13 สาขา
โดยสาขาของบริษัทสามารถให้บริการครอบคลุมพื้นที่ได้ถึง 64 จังหวัด

3.1.1 ประเภทของสินค้าเช่าซื้อ

บริษัทขายเช่าซื้อสินค้ารวม 3 ประเภทดังนี้

1.  เครื่องใช้ไฟฟ้าภายในบ้าน (Electrical Home Appliance)

ตลอดระยะเวลาที่ผ่านมานั้น เครื่องใช้ไฟฟ้าภายในบ้าน ได้แก่ โทรทัศน์ วีดีโอ ดีวีดี วีซีดี
โฮมเธียเตอร์
โฮมสเตอริโอ ตู้เย็น เครื่องซักผ้า พัดลม และอื่น ๆ เป็นสินค้าขายเช่าซื้อหลักของบริษัท ในปี
2547 บริษัทได้เพิ่มการขายสินค้าประเภทโทรศัพท์มือถือโดยสัดส่วนการขายเครื่องใช้ไฟฟ้าต่าง ๆ
รวมทั้งโทรศัพท์มือถือ คิดเป็นสัดส่วนร้อยละ 65.70 และ 63.53 ของยอดขายเช่าซื้อในปี 2549
และปี 2548 ตามลำดับ

ในปี 2549 บริษัทขายเช่าซื้อเครื่องใช้ไฟฟ้ายี่ห้อชั้นนำต่างๆดังต่อไปนี้คือ โซนี่ (Sony) พานาโซนิค
(Panasonic) ไดสตาร์ (Distar) ชาร์ป (Sharp) ฮิตาชิ (Hitachi) เนชั่นแนล
(National) โซเกน (Soken) เป็นต้น โดยมีราคาเช่าซื้อ 1,400 - 143,100 บาท
ค่างวดผ่อนชำระ 200 – 14,950 บาท/เดือน และระยะเวลาผ่อนชำระ 6 – 24 เดือน
ซึ่งในช่วง 3 ปีที่ผ่านมานั้น บริษัทขายเช่าซื้อเครื่องใช้ไฟฟ้ายี่ห้อไดสตาร์ (Distar)
ในสัดส่วนสูงสุดเฉลี่ยร้อยละ 32.41 ของยอดขายเช่าซื้อเครื่องใช้ภายในบ้านทั้งหมด

ในส่วนของโทรศัพท์มือถือ ยี่ห้อที่บริษัทขายเช่าซื้อ ได้แก่ โนเกีย (Nokia) และ ซัมซุง
(Samsung) โดยการเช่าซื้อโทรศัพท์มือถือ จะมีมูลค่าระหว่าง 6,520 – 23,260 บาท
ค่างวดผ่อนชำระ 810-1,630 บาท/เดือน และระยะเวลาการผ่อนชำระ 6-12 เดือน

2.  รถจักรยานยนต์ (Motorcycle)

บริษัทเริ่มขายเช่าซื้อจักรยานยนต์ในเดือนตุลาคม 2545 เฉพาะยี่ห้อ ฮอนด้า (Honda) ยามาฮ่า
(Yamaha) และคาวาซากิ (Kawasaki) ในรุ่น 100 - 125 CC โดยมีราคาเช่าซื้อ 33,820 -
70,560 บาท ค่างวดผ่อนชำระ 1,590 - 8,240 บาท/เดือน และระยะเวลาผ่อนชำระ 6 – 36
เดือน นอกจากนี้ บริษัทได้ให้บริการเช่าซื้อ (รับจัดไฟแนนซ์)
ผ่านร้านค้าตัวแทนการขายและร้านค้าปลีก อื่น ๆ

สัดส่วนการขายสินค้าแยกตามประเภทสินค้า และระยะเวลาการชำระคืน สรุปได้ดังนี้

  ----------------------- ---------- -------- ---------- -------- -------- --------
  ประเภทสินค้า              2547                2548                2549     

                          ล้านบาท     %        ล้านบาท     %        ล้านบาท   %

  เครื่องใช้ไฟฟ้าภายในบ้าน                                                      

  โทรทัศน์                  1,038.45   50.29    548.32     28.11    248.77   26.19

  สเตอริโอ                 276.74     13.40    189.57     9.72     49.77    5.24

  วีดีโอ                    180.26     8.73     120.28     6.17     66.80    7.03

  ตู้เย็น                    127.46     6.17     148.56     7.62     60.35    6.35

  เครื่องซักผ้า               140.81     6.82     174.83     8.96     144.56   15.22

  อื่นๆ                     75.58      3.66     57.75      2.96     53.89    5.67

  รวม                     1,839.30   89.07    1,239.31   63.53    624.14   65.70

  เฟอร์นิเจอร์สำหรับบ้าน       4.24       0.21     -0.13      -0.01    0.00     0.00

  รถจักรยานยนต์             221.45     10.72    711.52     36.48    325.79   34.30

  จำนวนงวด(เดือน)                                                           

  0 - 6                   45.83      2.22     12.67      0.65     7.18     0.76

  7 - 12                  153.50     7.43     124.91     6.40     42.31    4.45

  13 - 18                 356.05     17.25    298.91     15.32    144.08   15.17

  19 - 24                 1,371.85   66.43    1,013.24   51.94    431.78   45.45

  25 - 36                 137.39     6.65     496.94     25.47    310.61   32.70

  37 - 60                 0.36       0.02     4.03       0.22     7.30     0.77

  > 60                    0.00       0.00     0.00       0.00     6.67     0.70

  รวม                     2,064.98   100.00   1,950.70   100.00   949.93   100.00
  ----------------------- ---------- -------- ---------- -------- -------- --------

หมายเหตุ: รายได้ตามตาราง คือ รายได้จากการขายสุทธิ (หักดอกผลเช่าซื้อและภาษีมูลค่าเพิ่ม)

บริษัทย่อยประกอบธุรกิจประเภทการให้บริการสินเชื่อ แบ่งออกเป็น 4 ประเภทหลัก ดังนี้

1) การให้บริการสินเชื่อเช่าซื้อรถยนต์

2)  การให้บริการสินเชื่อแก่กลุ่มผู้ประกอบการเต็นท์รถยนต์มือสอง ประเภทเงินทุนหมุนเวียน

  หรือที่เรียกว่า สินเชื่อ Floor Plan

3) การให้บริการรับรีไฟแนนซ์รถยนต์ทุกประเภท

4) การให้บริการเสริม ซึ่งประกอบด้วย การรับต่อภาษี โอนทะเบียนรถยนต์ และ

การรับต่อกรมธรรม์ประกันภัย / พ.ร.บ. คุ้มครองผู้ประสบภัยทางรถยนต์

  โครงสร้างรายได้และมูลค่าสินเชื่อลูกหนี้เช่าซื้อใหม่ตามของบริษัทย่อยตามระยะเวลาการชำระคืน

  ------------------------ ---------- -------- ---------- -------- ---------- --------
  รายได้                    2547                2548                2549       

                           ล้านบาท     %        ล้านบาท     %        ล้านบาท     %

  ยอดสัญญาเช่าซื้อใหม่          1,819.04            2,070.90            1,623.43   

  ยอดปล่อยสินเชื่อ             1,276.28            1,461.96            1,117.70   

  จำนวนงวดที่ให้สินเชื่อ                                                            

  น้อยกว่า 12 เดือน           0.74       0.06     0.07       0.00     0.72       0.06

  12 - 18 เดือน             23.24      1.82     0.76       0.05     7.09       0.63

  19 - 24 เดือน             109.72     8.60     59.89      4.10     38.98      3.49

  25 - 30 เดือน             17.75      1.39     24.06      1.65     29.48      2.64

  31 - 36 เดือน             223.69     17.53    261.44     17.88    198.48     17.76

  37 - 42 เดือน             197.96     15.50    251.83     17.23    195.54     17.49

  43 - 48 เดือน             698.34     54.72    838.02     57.32    560.72     50.17

  49 - 60 เดือน             4.84       0.38     25.89      1.77     82.34      7.37

  มากกว่า 60 เดือน           0.00       0.00     0.00       0.00     4.35       0.39

  รวม                      1,276.28   100.00   1,461.96   100.00   1,117.70   100.00
  ------------------------ ---------- -------- ---------- -------- ---------- --------

3.1.2 บริการก่อนและหลังการขายเช่าซื้อ

นอกจากการขายเช่าซื้อสินค้าแล้ว บริษัทได้ให้บริการทั้งก่อนและหลังการขายประเภทต่างๆแบบ
“ครบวงจรและถึงที่หมาย” แก่ลูกค้าถึงสถานที่อยู่อาศัย
ซึ่งเน้นการบริการที่ให้ความสะดวกและรวดเร็วเป็นสำคัญ ดังแผนภาพต่อไปนี้

(1) บริการสาธิตและทดลองการใช้งานสินค้า

ทีมขายจะนำสินค้าจริงไปสาธิตและทดลองการใช้งานให้ลูกค้าดูถึงที่อยู่อาศัย
เพื่อให้ลูกค้าสามารถเลือกและตัดสินใจซื้อได้ง่ายขึ้น
ซึ่งประเภทสินค้าที่นำไปเสนอนี้ขึ้นอยู่กับความเหมาะสมและความต้องการของลูกค้าในแต่ละพื้นที่เป้าหมาย

(2) บริการตรวจสอบประวัติและอนุมัติการเช่าซื้อภายใน 1 วัน

ทีมขายโดยพนักงานตรวจสอบการเช่าซื้อจะให้บริการเช็คสอบเครดิตผู้ขอเช่าซื้อ
รวมทั้งอนุมัติการเช่าซื้อในเบื้องต้น
โดยที่ลูกค้าไม่ต้องเสียเวลาออกไปติดต่อสำนักงานสาขาของบริษัทและรอผลการอนุมัติ

(3) บริการจัดส่งสินค้า

เมื่อพิจารณาให้เช่าซื้อสินค้าแล้ว
ทีมขายจะส่งมอบสินค้าให้แก่ลูกค้าทันทีที่ทำสัญญาเช่าซื้อและได้รับเงินดาวน์แล้ว

(4) บริการรับชำระค่างวดตลอดอายุสัญญา

ทีมขายจะแจ้งลูกค้า ณ วันทำสัญญาเช่าซื้อเรื่อง ข้อกำหนด จำนวนเงินค่างวด วันเก็บค่างวด
สถานที่ และเงื่อนไขการผ่อนชำระ ซึ่งในวันครบกำหนดงวดชำระ พนักงานเก็บเงินของบริษัท
จะไปรับชำระเงินค่างวดจนกว่าลูกค้าจะชำระเสร็จสิ้นตามสัญญา

(5) บริการรับประกันสินค้าตลอดอายุการผ่อนชำระ

หากสินค้าที่ทำการเช่าซื้อกับบริษัทนั้นเกิดความเสียหายขึ้น บริษัทจะให้บริการซ่อมแซมถึงที่อยู่อาศัย
โดยไม่มีค่าใช้จ่ายในส่วนของค่าแรงใดๆ นอกจากนี้
บริษัทบริการซ่อมแซมสินค้าพร้อมอะไหล่ฟรีในกรณีที่เป็นความเสียหายที่เกิดจากความบกพร่องของตัวสินค้าเอง
หากสินค้านั้นฯอยู่ในระยะรับประกันหรืออยู่ระหว่างการผ่อนชำระ

(6) บริการอื่นๆ

บริษัทมีบริการอื่นๆ อาทิ
บริการรับซื้อสินค้าเก่าเพื่อขายเช่าซื้อชิ้นใหม่และบริการสินค้าทดแทนขณะส่งซ่อม เป็นต้น

การเสนอบริการดังกล่าวเน้นการบริการที่รวดเร็ว มีประสิทธิภาพ เอาใจใส่
และส่งตรงถึงที่หมายเพื่อเพิ่มความสะดวกสบายแก่ลูกค้าเป็นสำคัญ
โดยตลอดระยะเวลาที่ผ่านมาบริษัทได้พัฒนาการให้บริการทั้งก่อนและหลังการขายเสมอมาจึงทำให้สามารถรักษาฐานลูกค้าเดิมและขยายฐานลูกค้าใหม่ได้อย่างต่อเนื่อง
นอกจากนี้ ความสัมพันธ์อันดีระหว่างบริษัทและลูกค้ายังช่วยเพิ่มประสิทธิภาพในการเก็บเงินค่างวด
ซึ่งส่งผลให้บริษัทมียอดลูกหนี้ที่มีปัญหาในจำนวนที่ค่อนข้างต่ำ

  3.1.3 ขั้นตอนการขายเช่าซื้อสินค้า

การขายเช่าซื้อ

ทีมขายจะออกไปขายสินค้าถึงที่พักอาศัยของลูกค้าในพื้นที่เป้าหมายพร้อมรถกระบะที่บรรทุกสินค้าประเภทต่างๆ
ซึ่งทีมขายนี้ทำงานภายใต้การดูแลของผู้จัดการสาขา โดยแต่ละสาขามีทีมขายประมาณ 4-6
ทีมกระจายเข้าดูแลลูกค้าในพื้นที่เป้าหมายรัศมีประมาณ 100 ก.ม. รอบที่ตั้งสาขา
และทีมขายจะออกทำการขาย 6-7 วันต่อสัปดาห์ ทีมขายแต่ละทีมประกอบด้วยพนักงานต่างๆดังนี้

1. พนักงานตรวจสอบการเช่าซื้อ (1 คน) :
ทำหน้าที่ตรวจสอบสถานะและฐานะการเงินของผู้ขอเช่าซื้อ
พร้อมทั้งอนุมัติการขายเช่าซื้อในเบื้องต้นก่อนนำเสนอผู้จัดการสาขา
รวมทั้งดูแลและรับผิดชอบพนักงานขาย สินค้าที่นำไปขาย พาหนะของบริษัท
และการลงนามในสัญญาเช่าซื้อกับลูกค้า

2. พนักงานขาย (4-5 คน) : ทำหน้าที่ขายสินค้าโดยนำเสนอ สาธิต ทดลองการใช้งาน
และปิดการขาย

เมื่อขายสินค้าได้แล้ว
พนักงานตรวจสอบการเช่าซื้อจะตรวจสอบคุณสมบัติของผู้ขอเช่าซื้อตามหลักเกณฑ์ของบริษัท
หากพิจารณารับได้
พนักงานตรวจสอบฯจะดูแลการเซ็นสัญญาเช่าซื้อและสัญญาค้ำประกันพร้อมเก็บเงินดาวน์
อย่างไรก็ตาม การพิจารณาผู้ขอเช่าซื้อเป็นดุลพินิจของพนักงานตรวจสอบฯเท่านั้น
โดยไม่มีส่วนเกี่ยวข้องกับพนักงานขายซึ่งได้รับผลตอบแทนในรูปค่าคอมมิชชั่นการขาย ทั้งนี้
พนักงานตรวจสอบฯได้รับค่าตอบแทนในรูปเงินเดือนและโบนัสที่ประเมินจากยอดลูกค้าเช่าซื้อที่ไม่มีปัญหาที่อนุมัติโดยพนักงานนั้นๆ
ดังนั้น จึงไม่มีแรงจูงใจให้พนักงานตรวจสอบฯพิจารณาให้เช่าซื้อเพื่อการเพิ่มยอดขาย
ในทางกลับกันจะต้องพิจารณาอย่างรอบคอบเพื่อป้องกันการเกิดปัญหาหนี้เสียในอนาคตที่จะกระทบต่อผลประเมินการทำงานของพนักงาน

ทั้งนี้ หากลูกค้าต้องการซื้อสินค้าในขณะที่ไม่มีทีมขายเข้าไปทำการขาย
ลูกค้าสามารถติดต่อบริษัทผ่านสาขาหรือพนักงานเพื่อแจ้งความจำนงในการซื้อ
ซึ่งบริษัทจะจัดส่งทีมขายพร้อมสินค้าที่ต้องการเข้าไปให้บริการลูกค้าโดยเร็ว

สัญญาเช่าซื้อและสัญญาค้ำประกัน

ในสัญญาเช่าซื้อจะระบุข้อมูลหลักเรื่อง ราคาเช่าซื้อ รายละเอียดสินค้าเช่าซื้อ ระยะเวลาเช่าซื้อ
จำนวนเงินค่างวด และวันครบกำหนดเก็บเงินค่างวด
ซึ่งบริษัทได้จัดทำขึ้นอย่างถูกต้องตามข้อกำหนดของสำนักงานคณะกรรมการคุ้มครองผู้บริโภคอย่างครบถ้วน
และโดยทั่วไปในการทำสัญญาเช่าซื้อนั้น บริษัทจะทำสัญญาเช่าซื้อกับผู้ขอเช่าซื้อ (ผู้เช่าซื้อ 1)
โดยมีสามีหรือภรรยาหรือสมาชิกในครอบครัวเป็นผู้ร่วมเช่าซื้อ (ผู้เช่าซื้อ 2)
และมีผู้ค้ำประกันการเช่าซื้ออย่างน้อย 1 ราย
โดยผู้ค้ำประกันส่วนใหญ่จะเป็นญาติหรือเพื่อนบ้านใกล้เคียงกับผู้เช่าซื้อที่มีความรู้จักคุ้นเคยกับผู้ขอเช่าซื้อเป็นอย่างดี
ดังนั้น หากผู้เช่าซื้อมีพฤติกรรมไม่ดีจะไม่มีผู้ใดยอมค้ำประกันให้
ซึ่งจะช่วยป้องกันความเสี่ยงหนี้สูญในอนาคตได้อีกทางหนึ่ง

การอนุมัติการขายเช่าซื้อ

ภายหลังการเซ็นสัญญาเช่าซื้อ รับชำระเงินดาวน์และส่งมอบสินค้าให้แก่ลูกค้าเช่าซื้อแล้ว
พนักงานตรวจสอบการเช่าซื้อจะส่งรายงานการขายให้ผู้จัดการสาขาพิจารณาอนุมัติเช่าซื้ออีกครั้งภายในวันทำการเดียวกัน
พร้อมทั้งตรวจเช็ครายชื่อลูกค้า Black List และการซื้อสินค้าซ้ำซ้อนจากลูกค้ารายเดิม
ซึ่งการซื้อสินค้าซ้ำซ้อนนี้
ผู้จัดการสาขาจะอนุมัติการขายหรือไม่ก็ได้ขึ้นอยู่กับความสามารถในการผ่อนชำระเงินของลูกค้า
ซึ่งหากผู้จัดการสาขาไม่อนุมัติการขาย
ทีมขายจะไปรับสินค้าคืนจากผู้ขอเช่าซื้อพร้อมคืนเงินดาวน์ภายในวันทำการถัดไป

การเก็บค่างวด

พนักงานเก็บเงินจะไปเก็บเงินค่างวดจากลูกค้าถึงที่อยู่อาศัยตามกำหนดเวลาที่ได้ระบุไว้ในสัญญาเช่าซื้อ
ซึ่งในแต่ละสาขาจะมีพนักงานเก็บเงินเฉลี่ย 4-5 คนดูแลการเก็บเงินตามพื้นที่ที่กำหนด
โดยพนักงานดังกล่าวจะเข้าสำนักงานสาขาทุกวันเพื่อนำส่งเงินค่างวดและรายงานการเก็บเงินแก่ผู้จัดการสาขา
พร้อมรับใบเสร็จใหม่เพื่อนำไปเก็บเงินค่างวดลูกค้ารายต่อไป

3.1.4 การควบคุมการเช่าซื้อ

การตรวจสอบการขายเช่าซื้อ

เมื่ออนุมัติการขายเช่าซื้อแล้ว ผู้จัดการสาขาจะจัดทำรายงานการขายเช่าซื้อ
ซึ่งดูแลและตรวจสอบโดยผู้จัดการเขต และผู้อำนวยการฝ่ายขาย ตามลำดับ

การตรวจสอบการเก็บเงิน

พนักงานเก็บเงินต้องเก็บเงินตาม Running Receipt ซึ่งออกและควบคุมโดยสำนักงานใหญ่
และบริษัทมีนโยบายการแลกเปลี่ยนพื้นที่การเก็บเงินเพื่อ Counter Check ทุก 15 วัน
พนักงานเก็บเงินจะได้รับค่าคอมมิชชั่นเก็บเงินเพื่อจูงใจการทำงาน ทั้งนี้
รายงานการเก็บเงินของสาขาจะดูแลโดยผู้จัดการเขต และผู้อำนวยการฝ่ายขาย ตามลำดับ

การเร่งรัดลูกค้าเช่าซื้อที่มีปัญหา

ในกรณีลูกค้าเช่าซื้อผิดนัดชำระค่างวดตามที่ได้กำหนดไว้ในสัญญาเช่าซื้อ
บริษัทมีมาตรการควบคุมและเร่งรัดดังนี้

1. กรณีผิดนัดชำระค่างวดตั้งแต่ 1–4 งวด

การติดตามและทวงถามจะดำเนินการโดยพนักงานเก็บเงินประจำสาขา
ซึ่งจะเข้าไปทวงถามและเร่งรัดการจ่ายเงินให้เป็นไปตามกำหนดพร้อมทั้งส่งจดหมายเตือนฉบับที่ 1
และจดหมายแจ้งยกเลิกสัญญาเช่าซื้อ ทั้งนี้
ระยะเวลาในการส่งจดหมายเตือนและจดหมายยกเลิกสัญญาเช่าซื้อจะพิจารณาจากความสามารถและเจตนาในการผ่อนชำระของลูกค้าเช่าซื้อเป็นหลัก
อย่างไรก็ตาม บริษัทไม่มีการคิดเบี้ยปรับการผิดนัดชำระค่างวด
แต่จะทำการเร่งรัดลูกค้าให้ชำระค่างวดให้เร็วที่สุด
ซึ่งหากลูกค้าไม่สามารถชำระตามเงื่อนไขและระยะเวลาที่กำหนดได้
บริษัทจะทำการยึดสินค้าคืนโดยเร็ว

2. กรณีผิดนัดชำระค่างวดติดต่อกันตั้งแต่ 4 งวด

กรณีลูกหนี้ยังคงผ่อนชำระ

เมื่อลูกค้าเช่าซื้อผิดนัดชำระค่างวดติดต่อกันตั้งแต่ 4 งวด บริษัทจะส่งจดหมายเตือนให้แก่ลูกค้า
แต่หากบริษัทพบว่าลูกค้ารายดังกล่าวยังคงมีความสามารถในการผ่อนชำระ
โดยผ่อนชำระค่างวดแต่ไม่ครบจำนวนค่างวดตามสัญญา
และ/หรือชำระค่างวดล่าช้ากว่ากำหนดตามสัญญา
สาขาที่เป็นผู้ขายเช่าซื้อสินค้าแก่ลูกค้ารายดังกล่าวจะทำรายงานขออนุมัติรองกรรมการผู้จัดการเพื่อต่ออายุลูกหนี้
โดยสาขาจะเป็นผู้ติดตามเร่งรัดลูกหนี้รายดังกล่าว ทั้งนี้
บัญชีลูกหนี้ดังกล่าวจะถูกตั้งค่าเผื่อตามระยะเวลาค้างชำระ โดย ณ 31 ธันวาคม 2549
บริษัทมีลูกหนี้ที่ค้างชำระค่างวดตั้งแต่ 4 เดือนขึ้นไป จำนวน 400.56 ล้านบาท
ซึ่งคิดเป็นสัดส่วนร้อยละ 13.96 ของลูกหนี้เช่าซื้อ ณ สิ้นงวด ตามลำดับ

กรณีตัดหนี้สูญ

เมื่อลูกค้าผิดนัดชำระค่างวดตั้งแต่ 4 งวดขึ้นไป และไม่มีความสามารถในการผ่อนชำระค่างวด
ในขณะที่บริษัทได้ส่งจดหมายเตือนและบอกเลิกสัญญาเช่าซื้อสินค้าแล้วนั้น
บริษัทจะทำการตัดหนี้สูญลูกหนี้รายดังกล่าว พร้อมทั้งให้ฝ่ายเร่งรัดหนี้สิน สำนักงานใหญ่
ทำการติดตามเร่งรัด
ยึดสินค้าคืนและ/หรือดำเนินการทางกฎหมายกับลูกค้าเช่าซื้อและผู้ค้ำประกันต่อไป

สำหรับลูกค้าที่มีปัญหาดังกล่าวจะถูกบันทึกชื่อใน Black List
เพื่อใช้อ้างอิงสำหรับการขายเช่าซื้อในอนาคต โดยบริษัทจะทำการปรับปรุงรายชื่อทุกวัน
ซึ่งสาขาและหน่วยงานต่างๆสามารถตรวจสอบข้อมูลนี้ได้ทางระบบคอมพิวเตอร์ออนไลน์

ฝ่ายตรวจสอบภายใน

ฝ่ายตรวจสอบภายใน มีหน้าที่เช็คสอบการทำงานของทุกหน่วยงานโดยเฉพาะสำนักงานสาขา ซึ่งจะตรวจสอบสาขาทุกแห่งอย่างน้อยปีละครั้ง โดยจะเช็คสอบการลงบัญชี การบันทึกข้อมูล สัญญาเช่าซื้อ และตรวจนับสินค้าคงเหลือ ทรัพย์สินถาวร และเงินสดคงเหลือเป็นหลัก กรณีมีข้อสงสัยในการขาย การเก็บเงินค่างวด และการติดตามลูกหนี้ หรือมีเหตุการณ์ที่ไม่ปกติของสาขาใดๆ ฝ่ายตรวจสอบฯจะทำการเช็คสอบการทำงานของสาขานั้นๆทันทีจนกว่าจะสามารถหาข้อเท็จจริงได้ และจัดทำรายงานการตรวจสอบตรงต่อกรรมการผู้จัดการ

ขั้นตอนการขายสินค้าเช่าซื้อ การเก็บเงินสรุป และการตรวจสอบดังแผนภาพต่อไปนี้

ในการพิจารณาการอนุมัติการให้สินเชื่อเช่าซื้อของบริษัทย่อยนั้น
จะให้ความสำคัญต่อการพิจารณาความสามารถในการชำระหนี้ของลูกค้าเป็นหลัก
โดยบริษัทย่อยจะมีการตรวจสอบข้อมูลเบื้องต้นว่าลูกค้ารายนั้นๆ
เป็นบุคคลที่มีชื่ออยู่ในบัญชีดำของบริษัทย่อยหรือไม่
(โดยบริษัทย่อยมีฐานข้อมูลของบุคคลที่มีชื่อเป็นบุคคลล้มละลาย คดีแพ่ง และคดีอาญา
ที่ได้มีการจัดเก็บเป็นเวลาประมาณสิบปีและมีมากกว่าสามหมื่นรายชื่อ)
บริษัทย่อยยังมีการตรวจสอบข้อมูลเพิ่มเติมจากแหล่งข้อมูลภายนอก เช่น ธนาคารพาณิชย์
บริษัทเช่าซื้อรถยนต์อื่นๆ และสมาคมเช่าซื้อ เพื่อตรวจสอบลูกค้าที่อยู่ในข่ายต้องสงสัย
พร้อมกันนี้บริษัทจะมีการส่งเจ้าหน้าที่ตรวจสอบเครดิตของบริษัทย่อยออกไปตรวจสอบข้อมูลที่ฝ่ายสินเชื่อเสนอมาเพื่อตรวจสอบความถูกต้องของข้อมูล
ว่าตรงกับข้อมูลเบื้องต้นที่เจ้าหน้าที่สินเชื่อของบริษัทย่อยขออนุมัติสินเชื่อหรือไม่
นอกจากนี้บริษัทย่อยจะใช้ระบบ Credit Scoring Model
ซึ่งเป็นระบบที่บริษัทย่อยใช้ในการพิจารณาอนุมัติสินเชื่อให้กับลูกค้า โดยระบบดังกล่าวจะมีการให้
Rating แก่ลูกค้าของบริษัทย่อยว่าเป็นไปตามเกณฑ์ที่บริษัทย่อยกำหนดหรือไม่

สำหรับการติดต่อระหว่างสำนักงานใหญ่กับสาขานั้น
บริษัทย่อยจะใช้ระบบคอมพิวเตอร์เป็นระบบที่เชื่อมโยงและติดต่อสื่อสารระหว่างสำนักงานใหญ่กับเครือข่ายสาขาต่างๆ
ทำให้สำนักงานใหญ่กับสาขาต่างๆ ติดต่อได้รวดเร็ว
การให้บริการแก่ลูกค้าและการพิจารณาอนุมัติสินเชื่อจึงทำได้รวดเร็ว
โดยระบบคอมพิวเตอร์ที่บริษัทย่อยใช้นี้จะออกแบบให้เหมาะสมกับธุรกิจเช่าซื้อของบริษัทย่อยโดยเฉพาะ
ซึ่งระบบคอมพิวเตอร์ดังกล่าวจะครอบคลุมทั้งในด้านการตลาด การปฏิบัติการสินเชื่อ
ระบบติดตามและเร่งรัดหนี้ และระบบรายงานเพื่อการบริหารและการจัดการ
โดยมีการแบ่งระบบออกเป็น 2 ส่วนใหญ่คือ

1)  ระบบสำนักงานใหญ่ บริษัทย่อยใช้เทคโนโลยี Client Server
    เพื่อความรวดเร็วในการประมวลผลข้อมูล

2)  ระบบงานสาขา บริษัทย่อยได้พัฒนาโปรแกรมระบบงานสาขาครอบคลุม การเสนออนุมัติ และ
    การบริหารยอดเช่าซื้อ เพื่อความสะดวกและรวดเร็วในการบริการลูกค้า
    โดยระบบงานสาขาถูกออกแบบเป็น Web Application โดยใช้เทคโนโลยี Java
    ในการพัฒนาและการเชื่อมต่อกับสำนักงานใหญ่จะใช้เทคโนโลยี Technology Internet
    Network และใช้เทคโนโลยี VPN (Visual Private Network)
    ในการป้องกันความปลอดภัยของข้อมูลระหว่างสาขาและสำนักงานใหญ่
    สำหรับข้อมูลที่ใช้ร่วมกันนั้น บริษัทย่อยใช้ SQL Server 2000 เป็นฐานข้อมูล

การกำหนดวงเงินที่จะให้สินเชื่อเช่าซื้อแก่ลูกค้าขึ้นอยู่กับ ประเภทรถยนต์ ยี่ห้อ อายุรถยนต์
สภาพคล่องในการจำหน่ายต่อ และคุณสมบัติของผู้กู้
โดยนโยบายการอนุมัติวงเงินสินเชื่อเช่าซื้อที่บริษัทย่อยจะให้แก่ลูกค้านั้น
บริษัทย่อยจะกำหนดให้ลูกค้าชำระเงินดาวน์ประมาณ 20-30% ของราคารถยนต์
และบริษัทย่อยจะให้วงเงินเช่าซื้อประมาณ 70-80% ของราคารถยนต์
ซึ่งมีระยะผ่อนชำระสูงสุดไม่เกิน 5 ปี
ทั้งนี้บริษัทย่อยยังพิจารณาระยะผ่อนชำระสูงสุดของแต่ละวงเงินสินเชื่อรวมอายุรถยนต์ต้องไม่เกิน 15
ปี โดยบริษัทย่อยมิได้มีเกณฑ์กำหนดช่วงอายุรถยนต์ที่บริษัทย่อยจะให้วงเงินสินเชื่อแต่อย่างใด
ปัจจุบันรถยนต์ที่บริษัทย่อยให้สินเชื่อเช่าซื้อ ประมาณร้อยละ 87
ของจำนวนรถยนต์ที่บริษัทย่อยให้สินเชื่อทั้งหมดจะมีอายุการใช้งานเฉลี่ยประมาณ 7
ปีขึ้นไปโดยมีระยะเวลาผ่อนชำระเฉลี่ยประมาณ 36-60 งวด
ซึ่งการให้สินเชื่อเช่าซื้อสำหรับรถยนต์ในช่วงอายุดังกล่าวทำให้บริษัทย่อยสามารถคิดอัตราดอกเบี้ยได้ในอัตราที่สูงกว่าการให้สินเชื่อเช่าซื้อสำหรับรถยนต์ที่มีอายุการใช้งานน้อยกว่า

ในปี 2546 บริษัทย่อยเริ่มดำเนินการให้สินเชื่อเช่าซื้อรถยนต์ใหม่
โดยจะดำเนินการให้สินเชื่อเช่าซื้อกับรถยนต์ประเภทแท็กซี่มิเตอร์
บริษัทย่อยจะให้สินเชื่อเช่าซื้อกับผู้ประกอบการที่เป็นเจ้าของอู่แท็กซี่มิเตอร์
และผู้ประกอบการอู่แท็กซี่มิเตอร์จะเป็นผู้นำรถแท็กซี่มิเตอร์ไปให้ผู้ขับรถแท็กซี่มิเตอร์เช่าขับเป็นรายวันต่อไป
การให้สินเชื่อกับรถยนต์ประเภทแท็กซี่มิเตอร์นี้
บริษัทย่อยจะคิดอัตราดอกเบี้ยได้อัตราที่สูงกว่ารถยนต์ประเภทอื่น
ในปัจจุบันบริษัทย่อยมีการให้สินเชื่อรถยนต์แท็กซี่มิเตอร์ประมาณ 527 คัน
เป็นยอดสินเชื่อเช่าซื้อเท่ากับ 197.72 ล้านบาทหรือคิดเป็นร้อยละ 6.62
ของสินเชื่อเช่าซื้อทั้งหมดของบริษัทย่อย

นอกจากนี้บริษัทย่อยมีบริการให้สินเชื่อแก่กลุ่มผู้ประกอบการเต็นท์รถยนต์มือสองหรือที่เรียกว่าสินเชื่อ
Floor Plan
ซึ่งสินเชื่อดังกล่าวจะเป็นสินเชื่อที่เป็นเงินทุนหมุนเวียนให้กับผู้ประกอบการเต็นท์รถยนต์รถยนต์มือสอง
กล่าวคือเมื่อผู้ประกอบการเต็นท์รถยนต์มือสองมีความต้องการเงินทุนหมุนเวียนที่จะใช้ในการประกอบธุรกิจแทนที่จะไปขอกู้จากธนาคารหรือสถาบันการเงิน
ผู้ประกอบการเต็นท์รถยนต์มือสองสามารถมาขอกู้กับบริษัทย่อยแทน
ซึ่งบริษัทย่อยจะพิจารณากำหนดวงเงินให้กับเต็นท์รถยนต์มือสองแต่ละราย
โดยผู้ประกอบการเต็นท์รถยนต์มือสองจะนำสมุดทะเบียนรถยนต์มาเป็นหลักทรัพย์ค้ำประกันและต้องมีบุคคลค้ำประกันด้วย
เมื่อผู้ประกอบการเต็นท์รถยนต์มือสองสามารถขายรถยนต์ได้ก็จะนำเงินมาชำระให้แก่บริษัทย่อย
ในขณะเดียวกันก็จะส่งลูกค้ารายนั้นมาทำสินเชื่อเช่าซื้อกับบริษัทย่อยต่อไป
ซึ่งในการดำเนินการให้สินเชื่อ Floor Plan
แก่ผู้ประกอบการเต็นท์รถยนต์มือสองนี้เป็นการสร้างความสัมพันธ์ที่ดีกับผู้ประกอบการดังกล่าวโดยทำให้ผู้ประกอบการดังกล่าวมีเงินทุนหมุนเวียนในการประกอบการและเป็นการสร้างฐานลูกค้าให้กับบริษัทย่อย
โดยปัจจุบันบริษัทย่อยให้วงเงินสินเชื่อดังกล่าว โดยการพิจารณาจาก ขนาดของเต็นท์
ปริมาณการซื้อขายของรถยนต์ และมูลค่ารถยนต์ที่นำมาเป็นหลักทรัพย์ค้ำประกัน

และเพื่อให้บริษัทย่อยมีบริการสินเชื่อรถยนต์ครบทุกประเภท
บริษัทย่อยจึงได้จัดให้มีบริการรับรีไฟแนนซ์รถยนต์ทุกประเภท
กล่าวคือถ้าลูกค้ามีความประสงค์ที่จะใช้เงินกู้
ลูกค้าสามารถที่จะขอกู้เงินจากบริษัทย่อยได้โดยนำรถยนต์ของลูกค้ามารีไฟแนนซ์กับบริษัทย่อย
และต้องระบุวัตถุประสงค์ของการรีไฟแนนซ์ให้ชัดเจน
ซึ่งการให้บริการในลักษณะนี้บริษัทย่อยจะคิดอัตราดอกเบี้ยในอัตราที่สูงกว่าการให้สินเชื่อเช่าซื้อโดยทั่วไป
นอกจากนี้บริษัทย่อยยังจะได้รับค่าธรรมเนียมในการให้บริการรีไฟแนนซ์ดังกล่าวด้วย

3.2 การตลาดและภาวะการแข่งขัน

  3.2.1 ลักษณะลูกค้าและกลุ่มลูกค้าเป้าหมาย

กลุ่มลูกค้าเป้าหมายหลักของบริษัทเป็นบุคคลรายย่อยอาศัยอยู่นอกเขตเทศบาลในจังหวัดต่าง ๆ
ทั่วประเทศที่มีอาชีพและรายได้ที่มั่นคงระดับกลางถึงล่าง อาทิ ลูกจ้างโรงงาน ลูกจ้างทั่วไป
เกษตรกร พนักงานบริษัท และข้าราชการ เป็นต้น โดยมีรายได้ประจำต่อครัวเรือนเฉลี่ย 5,000 –
50,000 บาทต่อเดือน
ซึ่งลูกค้าส่วนใหญ่จะเป็นกลุ่มบุคคลที่ไม่มีหลักฐานทางการเงินเพื่อใช้อ้างอิงในการขอรับบริการทางการเงิน
อาทิ สลิปเงินเดือนและหนังสือรับรองเงินเดือน แต่มีกำลังซื้อและความสามารถในการผ่อนชำระ
รวมทั้งอุปนิสัยการชำระเงินที่ตรงต่อเวลา
ดังนั้นลูกค้ากลุ่มนี้จึงเป็นกลุ่มที่ไม่ได้รับบริการทางการเงินในรูปแบบต่าง ๆ
อย่างเพียงพอจากผู้ประกอบการรายอื่น ๆ อาทิ สินเชื่อเช่าซื้อ สินเชื่อส่วนบุคคล บัตรเครดิต
เป็นต้น

ในการขายเช่าซื้อสินค้าแก่ลูกค้ากลุ่มเป้าหมายนั้น
บริษัทพิจารณาเรื่องการรู้จักตัวตนและการเข้าถึงลูกค้าเป็นสิ่งสำคัญ
และบริษัทยังคงขยายฐานลูกค้าอย่างต่อเนื่อง
โดยเน้นกลุ่มลูกค้าดังกล่าวข้างต้นซึ่งต้องมีคุณสมบัติเบื้องต้นดังนี้

-   รายได้ประจำต่อครัวเรือนขั้นต่ำ 5,000 บาทต่อเดือน

-   ที่อยู่อาศัยเป็นของตนเอง/เป็นหลักแหล่ง และตรวจสอบได้

-   อาชีพที่มั่นคง อายุงาน ประวัติการทำงานที่ดี

-   อุปนิสัยการใช้จ่ายเงินที่ดีและน่าเชื่อถือได้

-   ประวัติทางการเงิน หรือการเช่าซื้อที่ดี

-   วัตถุประสงค์ในการเช่าซื้อสินค้าที่ชัดเจน

-   ผู้ค้ำประกันที่เชื่อถือได้

ในการขายเช่าซื้อสินค้าบริษัทจะได้รับเงินค่าเช่าซื้อภายหลังจากส่งมอบสินค้าให้ลูกค้าแล้ว ดังนั้น
บริษัทจึงต้องพิจารณาข้อมูลด้านต่าง ๆ
ของผู้ขอเช่าซื้ออย่างละเอียดและรัดกุมเพื่อตรวจสอบเครดิตและความสามารถในการผ่อนชำระ
ซึ่งพนักงานตรวจสอบการเช่าซื้อจะเป็นผู้ทำการเช็คสอบประวัติ ฐานะทางการเงินและข้อมูลต่าง ๆ
ของผู้ขอเช่าซื้อจากแหล่งข้อมูลที่เชื่อถือได้เท่านั้น ดังนั้น
พนักงานตรวจสอบการเช่าซื้อจึงต้องเป็นผู้ที่มีประสบการณ์ในการตรวจสอบเครดิตลูกค้า
และมีความเข้าใจในนโยบายของบริษัทเป็นอย่างดี
ซึ่งพนักงานเหล่านี้จะต้องผ่านการทำงานในระดับพนักงานขายและ/หรือพนักงานเก็บเงินมาก่อน
และจะต้องได้รับการฝึกอบรมเพิ่มทักษะด้านต่าง ๆ เพื่อพัฒนาศักยภาพอย่างต่อเนื่อง

กลุ่มลูกค้าเป้าหมายบริษัทเป็นกลุ่มประชากรหลักของประเทศ ดังจะเห็นได้จากข้อมูลสถิติต่อไปนี้

ตารางแสดงประชากร จำแนกตามหมวดอายุและเขตการปกครอง พ.ศ. 2543

[]

ที่มา: สำมะโนประชากรและเคหะ พ.ศ. 2543 สำนักงานสถิติแห่งชาติ สำนักนายกรัฐมนตรี

จะเห็นได้ว่ากลุ่มลูกค้าเป้าหมายหลักของบริษัทซึ่งเป็นกลุ่มลูกค้านอกเขตเทศบาลในช่วงอายุระหว่าง
10 – 59 ปี จะเป็นกลุ่มประชากรที่มีสัดส่วนสูงสุด คือ 30.59 ล้านคน หรือ ร้อยละ 50.23
ของประชากรทั้งหมด ซึ่งแสดงถึงโอกาสในการขยายฐานลูกค้าของบริษัทในอนาคต

กลุ่มลูกค้าเป้าหมายของบริษัทย่อยส่วนใหญ่จะเป็นบุคคลธรรมดารายย่อยทั่วไปที่มีความต้องการสินเชื่อเพื่อการเช่าซื้อรถยนต์
โดยบริษัทจะเน้นกลุ่มลูกค้าที่มีรายได้ประจำ เจ้าของกิจการและเกษตรกร
ที่กระจายอยู่ทั้งในตลาดกรุงเทพและต่างจังหวัด ซึ่งสัดส่วนของรายได้ในเขตกรุงเทพฯ และปริมณฑล
ต่อรายได้ในต่างจังหวัด สำหรับปี 2549 อยู่ที่ร้อยละ 13.13 ต่อ 86.87

  3.2.2 การตลาด

  กลยุทธ์หลักทางการตลาดที่ช่วยทำให้บริษัทสามารถเพิ่มยอดขายได้อย่างต่อเนื่องมีดังนี้

1.  ความหลากหลายของผลิตภัณฑ์

บริษัทขายเช่าซื้อสินค้าหลากหลายประเภทและยี่ห้อดังกล่าวมาแล้ว
ซึ่งในการเลือกสรรสินค้าเพื่อนำเสนอลูกค้านั้น บริษัทคำนึงถึงปัจจัยต่างๆ อาทิ ความทันสมัย
ความมีชื่อเสียง ความนิยม การพัฒนาเทคโนโลยี คุณภาพและราคาของสินค้า เป็นต้น นอกจากนี้
บริษัทยังได้พยายามอย่างต่อเนื่องในการเพิ่มประเภทและยี่ห้อสินค้าโดยล่าสุด นอกจากนี้
บริษัทได้มีการเพิ่มประเภทสินค้า ได้แก่ โทรศัพท์มือถือ เข้ามาในการดำเนินธุรกิจ
ซึ่งทำให้ยอดการขายเช่าซื้อโดยรวมของบริษัทสูงขึ้น

2.  การกระจายสาขาให้ครอบคลุมทั่วทุกพื้นที่ในประเทศ

ณ 31 ธันวาคม 2549 บริษัทมีสาขา 150 แห่ง ใน 66 จังหวัด
โดยแต่ละสาขาจะขายเช่าซื้อสินค้าพร้อมให้บริการในพื้นที่เป้าหมายรัศมี 100 ก.ม. จากที่ตั้งสาขา
อย่างไรก็ตาม สาขาอาจทำการขายในพื้นที่ทับซ้อนกันได้
เนื่องจากการกำหนดรัศมีการขายดังกล่าวมีวัตถุประสงค์หลักเพื่อประโยชน์ในการบริหารงานและค่าใช้จ่ายต่างๆ
เช่น การบริหารจัดเก็บค่างวด และการควบคุมค่าใช้จ่ายน้ำมัน เป็นต้น นอกจากนี้
แต่ละสาขาจะมีคลังสินค้าย่อยเป็นของตนเองเพื่อเก็บสินค้าตามแผนการขายและความต้องการของลูกค้าในแต่ละช่วงเวลา
ทั้งนี้
บริษัทมีนโยบายขยายสาขาอย่างต่อเนื่องเพื่อสามารถเข้าถึงกลุ่มลูกค้าเป้าหมายในแต่ละพื้นที่ได้อย่างทั่วถึง

3.  การสร้างความเชื่อมั่นต่อลูกค้า

บริษัทยึดหลักการดำเนินงานด้วยความซื่อสัตย์และเที่ยงตรงต่อลูกค้า
โดยที่ผ่านมาบริษัทสามารถสร้างความเชื่อมั่นแก่ลูกค้าได้อย่างต่อเนื่อง
ทั้งในเรื่องความสามารถในการจัดหาสินค้าที่หลากหลายและได้มาตรฐาน
การให้บริการทั้งก่อนและหลังการขายที่มีประสิทธิภาพ การยึดมั่นคำสัญญาที่มีต่อลูกค้า
การตรงต่อเวลา และความรวดเร็วเป็นกันเอง เป็นต้น ทั้งนี้ บริษัทจะต้องมีความมั่นคงทางการเงิน
เนื่องจากต้องมีการเก็บสินค้าคงคลังในปริมาณที่เพียงพอสำหรับการขายและต้องมีจำนวนพนักงานออกพื้นที่ที่เพียงพอสำหรับการดำเนินการขายและบริการดังกล่าวมาแล้ว

4.  การให้ระยะเวลาการผ่อนชำระที่ยาวนานกว่า

บริษัทให้ระยะเวลาการผ่อนชำระค่างวดตั้งแต่ 6-36 เดือน
ทั้งนี้ขึ้นอยู่กับสถานะและฐานะทางการเงินของผู้ขอเช่าซื้อเมื่อเปรียบเทียบกับผู้ประกอบการรายอื่นที่ประมาณ
12 เดือน
ซึ่งการให้ระยะเวลาการผ่อนชำระที่ยาวขึ้นนี้มีผลทำให้จำนวนเงินค่างวดที่ลูกค้าต้องชำระมีจำนวนน้อยและเหมาะสมกับความสามารถในการชำระเงินของกลุ่มลูกค้าของบริษัท
นอกจากนี้ ยังช่วยลดปัญหาเรื่องการผิดนัดชำระหนี้และการไม่ชำระค่างวดตามกำหนดเวลาอีกด้วย

5.  การบริการแบบ “ครบวงจรและถึงที่หมาย”

บริษัทเน้นการขายเช่าซื้อสินค้าพร้อมบริการก่อนและหลังการขายถึงที่พักอาศัย
โดยเน้นแนวความคิดที่ว่า “ลูกค้าสามารถซื้อสินค้า ผ่อนชำระเป็นงวด ซ่อมแซมและได้รับบริการอื่นๆ
โดยไม่ต้องเดินทางออกจากบ้าน” ซึ่งรวมถึงบริการต่างๆที่ได้กล่าวมาแล้ว

6.  การรับประกันสินค้าตลอดระยะเวลาเช่าซื้อ

บริษัทรับประกันสินค้าตลอดอายุการเช่าซื้อและบริการซ่อมแซมโดยไม่คิดค่าใช้จ่ายใดๆในกรณีความเสียหายที่เกิดขึ้นจากข้อบกพร่องของตัวสินค้า
(ตามการรับประกันจากผู้ผลิตและจำหน่ายสินค้า)
หากเป็นความเสียหายของสินค้าอันเนื่องจากการใช้งานของผู้ใช้
ลูกค้าจะเสียค่าใช้จ่ายเฉพาะในส่วนของค่าอะไหล่เท่านั้น

บริษัทมีพนักงานซ่อมแซมสินค้าประจำอยู่ทุกสาขาประมาณ 1 คนต่อสาขา
เพื่อให้บริการซ่อมแซมสินค้าโดยเฉพาะ หากพนักงานประจำสาขาไม่สามารถซ่อมแซมสินค้าได้
จะทำการส่งสินค้าไปซ่อมยังศูนย์ซ่อมใหญ่ของบริษัทหรือส่งต่อไปยังผู้ผลิต/จำหน่ายต่อไป ปัจจุบัน
บริษัทเป็นตัวแทนศูนย์ซ่อมสินค้ายี่ห้อ เนชั่นแนล (National) และ พานาโซนิค (Panasonic)
โดยมีศูนย์ซ่อม 2 แห่งที่กรุงเทพฯและนครปฐม

7.  การรับซื้อสินค้าเก่าเพื่อขายเช่าซื้อสินค้าใหม่

บริษัทมีนโยบายให้พนักงานขายสามารถรับซื้อสินค้าใช้แล้ว/สินค้าเก่าจากลูกค้า
โดยการตีมูลค่าสินค้าของลูกค้าแล้วนำไปหักจากค่าเงินดาวน์ในการเช่าซื้อสินค้าใหม่
เพื่อเพิ่มทางเลือกในการบริโภคและความสามารถในการจ่ายเงินของลูกค้า
อีกทั้งยังเป็นการเพิ่มความสะดวกสบายให้แก่ลูกค้าในการขายสินค้าใช้แล้ว/สินค้าเก่าในราคาที่ยุติธรรมอีกด้วย
โดยบริษัทมีนโยบายการกำหนดประเภทและราคาสินค้าที่รับซื้อเพื่อใช้เป็นเกณฑ์มาตรฐานปฏิบัติ
ซึ่งยอดการขายเช่าซื้อโดยลูกค้าชำระเงินดาวน์เป็นเงินสดที่ได้รับจากการขายสินค้าเก่าประมาณร้อยละ
44 ของยอดขายเช่าซื้อทั้งหมด
กลยุทธ์นี้ได้ช่วยผลักดันให้บริษัทประสบความสำเร็จในการเพิ่มยอดการขายเช่าซื้อโดยเฉพาะกับลูกค้ารายเก่า
ทั้งนี้ พนักงานขายจะเป็นผู้ถือกรรมสิทธิ์และรับผิดชอบการรับซื้อสินค้าชิ้นนั้นๆ
โดยหากเกิดการขาดทุนจากการขายสินค้าดังกล่าวพนักงานขายจะต้องเป็นผู้รับผิดชอบ นอกจากนี้
บริษัทจะเป็นผู้เก็บรักษาสินค้าที่พนักงานรับซื้อโดยนำมารวมกันไว้ที่โกดังเก็บสินค้า ณ
สาขาของบริษัทเพื่อใช้เป็นหลักประกันในระดับหนึ่ง
และจะเป็นผู้กำหนดนโยบายการขายสินค้าดังกล่าวเอง เช่น
การให้ผู้รับซื้อของเก่ามาทำการเหมาซื้อไป

8.  การเพิ่มจำนวนร้านคู่ค้าการให้บริการเช่าซื้อรถจักรยานยนต์

บริษัทร่วมมือกับร้านค้าท้องถิ่นรายย่อยเพื่อเพิ่มยอดขายเช่าซื้อรถจักรยานยนต์เนื่องจากเป็นสินค้าที่มีราคาค่อนข้างสูง
และลูกค้าให้ความสำคัญกับการดูสินค้าและเปรียบเทียบราคาก่อนการตัดสินใจซื้อ อีกทั้ง
ร้านค้าท้องถิ่นส่วนใหญ่มักจะมีข้อจำกัดทางด้านเงินทุนในการปล่อยเช่าซื้อและต้องการกำไรจากการขายทันที
จึงเป็นโอกาสอันดีในการทำธุรกิจร่วมกัน

9.  การใช้ฐานข้อมูลลูกค้า

บริษัทรวบรวมและเก็บรักษาฐานข้อมูลลูกค้า
โดยพัฒนาระบบการจัดเก็บฐานข้อมูลแบ่งแยกตามลักษณะลูกค้า ได้แก่ เพศ อายุ รายได้ อาชีพ
ประวัติการเช่าซื้อและชำระเงิน
ซึ่งบริษัทได้ใช้ประโยชน์จากฐานข้อมูลนี้ในการจัดทำแผนการตลาดและการขายโดยตลอดมา
ทำให้บริษัทสามารถรักษาการขายเช่าซื้อสินค้าให้แก่ลูกค้าเก่าได้อย่างต่อเนื่อง
รวมทั้งเพิ่มการขายเช่าซื้อให้แก่ลูกค้าใหม่ได้อย่างมีประสิทธิภาพมากยิ่งขึ้น

  กลยุทธ์การแข่งขันของบริษัทย่อย มีดังนี้

1. การขยายสาขาไปยังต่างจังหวัด

บริษัทย่อยมีนโยบายที่จะขยายสาขาไปยังจังหวัดต่างๆ ในทุกภูมิภาคของประเทศ
เพื่อเพิ่มฐานลูกค้าของบริษัทย่อยให้ครอบคลุมและเข้าถึงกลุ่มลูกค้าเป้าหมายให้มากขึ้นและเพื่อเป็นการกระจายความเสี่ยงของบริษัทย่อยให้น้อยลง
ซึ่งจะทำให้ลูกค้าของบริษัทย่อยไม่กระจุกตัวอยู่ในจุดใดจุดหนึ่งมากจนเกินไป
ขณะเดียวกันยังเป็นการรักษาผลตอบแทนของบริษัทย่อยไม่ให้ลดลง
ทั้งนี้เนื่องจากบริษัทย่อยสามารถกำหนดอัตราดอกเบี้ยเช่าซื้อได้สูงกว่าในตลาดกรุงเทพ
สำหรับการเปิดสาขาต่างจังหวัดนั้น บริษัทย่อยเลือกเปิดสาขาในจังหวัดใหญ่ ๆ
ที่มีพื้นฐานเศรษฐกิจที่ดีและมีศักยภาพในการเจริญเติบโตสูง โดยบริษัทย่อยจะใช้สาขานั้นๆ
เป็นฐานในการให้บริการครอบคลุมไปยังจังหวัดอื่น ๆ โดยรอบที่มีอาณาเขตติดต่อกับสาขานั้น ๆ
ซึ่งทำให้บริษัทย่อยสามารถประหยัดค่าใช้จ่ายในการดำเนินการของบริษัทย่อยได้
และในการเปิดสาขานี้บริษัทย่อยมีนโยบายที่จะรับคนในพื้นที่นั้น ๆ เข้าเป็นพนักงานของบริษัทย่อย
เพราะคนในพื้นที่จะเป็นคนที่มีความชำนาญในพื้นที่ มีความคุ้นเคยและเข้ากับคนในท้องถิ่นได้ดี
จึงทำให้สามารถเข้าถึงลูกค้าได้ดีและสามารถที่จะขยายฐานลูกค้าให้กับบริษัทย่อยได้เพิ่มขึ้น

2. การสร้างความสัมพันธ์ที่ดีกับผู้ประกอบการเต็นท์รถยนต์มือสอง

บริษัทย่อยจะใช้กลยุทธ์ในการรักษาความสัมพันธ์ที่ดีกับผู้ประกอบการเต็นท์รถยนต์มือสอง
โดยบริษัทย่อยจะจัดกิจกรรมต่างๆ ร่วมกับผู้ประกอบการเหล่านี้อย่างสม่ำเสมอ
นอกจากนี้บริษัทย่อยมีการให้สินเชื่อ Floor Plan เพื่อเป็นเงินทุนหมุนเวียนให้แก่เต็นท์รถยนต์
ซึ่งจะเป็นการเพิ่มลูกค้าและสร้างรายได้ให้กับบริษัทย่อย กล่าวคือเมื่อบริษัทย่อยปล่อยสินเชื่อ Floor
Plan ให้กับเต็นท์รถยนต์
ผู้ประกอบการเหล่านี้ก็จะมีเงินทุนหมุนเวียนที่จะนำไปลงทุนซื้อรถยนต์มือสองมาจำหน่าย
และเมื่อเต็นท์รถยนต์เหล่านี้มีลูกค้ามาซื้อรถยนต์ดังกล่าว
ก็จะส่งลูกค้าเหล่านั้นมาทำสินเชื่อเช่าซื้อกับบริษัทย่อย
ซึ่งการดำเนินการดังกล่าวบริษัทย่อยจะได้ลูกค้าเพิ่มขึ้นอย่างต่อเนื่อง
และเป็นการรักษาความสัมพันธ์ที่ดีกับผู้ประกอบการเต็นท์รถยนต์มือสองได้อย่างต่อเนื่องเพราะผู้ประกอบการเหล่านี้มีเงินทุนหมุนเวียนที่จะดำเนินธุรกิจได้อย่างต่อเนื่อง

3. การให้บริการที่รวดเร็ว

บริษัทย่อยมีนโยบายที่จะให้บริการแก่ลูกค้าด้วยความรวดเร็วและสามารถอำนวยความสะดวกให้กับลูกค้าได้ตลอดเวลา
โดยบริษัทย่อยจะมีเจ้าหน้าที่สินเชื่อคอยให้บริการประจำตามเต็นท์รถยนต์มือสองทั่วทั้งในกรุงเทพและสาขาในต่างจังหวัด
ซึ่งเจ้าหน้าที่เหล่านี้จะคอยบริการและประสานงานเพื่ออนุมัติสินเชื่อเช่าซื้อให้กับลูกค้าด้วยความรวดเร็ว
แม้ว่าบริษัทย่อยจะมีสาขาอยู่ในต่างจังหวัดในทั่วภูมิภาคของประเทศ
บริษัทย่อยก็สามารถที่จะให้บริการและสามารถอนุมัติสินเชื่อเช่าซื้อให้กับลูกค้าได้อย่างรวดเร็ว
ทั้งนี้บริษัทย่อยใช้ระบบการเชื่อมโยงติดต่อระหว่างสาขากับสำนักงานใหญ่ด้วยระบบคอมพิวเตอร์ผ่านทาง
Internet ทำให้สำนักงานใหญ่สามารถอนุมัติสินเชื่อเช่าซื้อของลูกค้าในสาขาต่างๆได้รวดเร็ว

4. การอำนวยความสะดวกให้แก่ผู้ประกอบการเต็นท์รถยนต์และลูกค้า

บริษัทย่อยเน้นการอำนวยความสะดวกให้กับผู้ประกอบการเต็นท์รถยนต์
โดยบริษัทย่อยจะมีเจ้าหน้าที่สินเชื่อคอยให้บริการประจำที่เต็นท์รถยนต์ทุกวัน เพื่ออำนวยความสะดวก
รวมทั้งให้คำปรึกษาที่ดีและน่าชื่อถือแก่ลูกค้า
รวมทั้งอำนวยความสะดวกในการนัดหมายกับลูกค้านอกสถานที่เต็นท์รถยนต์
หรือนัดหมายไปทำสัญญาเช่าซื้อกับลูกค้าที่บ้านหรือที่ทำงานของลูกค้า
นอกจากนี้บริษัทย่อยยังอำนวยความสะดวกให้กับลูกค้าในการผ่อนชำระค่างวด
โดยลูกค้าสามารถจ่ายชำระค่างวดผ่านธนาคาร 3 ธนาคาร คือ ธนาคารกรุงเทพ
ธนาคารกสิกรไทยและธนาคารไทยพาณิชย์ได้ทุกสาขาทั่วประเทศ

5. การให้ความสำคัญกับบุคลากรของบริษัทย่อย

บริษัทย่อยคำนึงถึงความสำคัญของการมีบุคลากรด้านธุรกิจเช่าซื้อรถยนต์มือสอง
จะต้องเป็นบุคคลที่มีความสามารถและประสบการณ์ในการทำตลาดรถยนต์มือสอง
โดยบริษัทย่อยจะสรรหาบุคคลเหล่านี้มาร่วมงานกับบริษัทย่อยอย่างสม่ำเสมอเพื่อเป็นการเสริมสร้างทีมงานของบริษัทย่อยให้มีประสิทธิภาพ
ซึ่งปัจจุบันบุคคลากรของบริษัทย่อยที่เป็นระดับผู้จัดการระดับผู้บริหารจะเป็นผู้ที่มีประสบการณ์ทางด้านธุรกิจเช่าซื้อรถยนต์มือสองมามากกว่า
10 ปีขึ้นไป
นอกจากนี้บริษัทย่อยยังมีการเพิ่มพูนความรู้ทางด้านธุรกิจเช่าซื้อให้แก่พนักงานอย่างสม่ำเสมอ
โดยบริษัทย่อยจะจัดให้มีการอบรมแก่พนักงานและเจ้าหน้าที่ต่างๆ
ของบริษัทย่อยให้มีความรู้เพิ่มเติมและเพิ่มทักษะในการทำงานทางด้านธุรกิจเช่าซื้ออย่างสม่ำเสมอ
ซึ่งบริษัทย่อยจะจัดอบรมให้กับพนักงานที่กรุงเทพหรือจัดอบรมในสาขาต่าง ๆ ในแต่ละภูมิภาค
รวมถึงการส่งพนักงานไปอบรมภายนอกบริษัท เช่น สมาคมบริษัทเช่าซื้อ หรือ
การเชิญผู้เชี่ยวชาญจากภายนอกมาเป็นวิทยากรในการอบรม
เพื่อเป็นการเพิ่มประสิทธิภาพในการทำงานของพนักงานของบริษัทย่อย

6. การใช้เครือข่ายและฐานลูกค้าของ ไมด้า แอสเซ็ท

เนื่องจาก ไมด้า แอสเซ็ท ซึ่งเป็นผู้ถือหุ้นใหญ่ของบริษัทย่อย
มีจำนวนพนักงานขายและสาขาอยู่เป็นจำนวนมากและครอบคลุมอยู่ทั่วประเทศ
ดังนั้นบริษัทย่อยจึงสามารถใช้เครือข่ายของบริษัทแม่คือ ไมด้า แอสเซ็ท ในการทำธุรกิจร่วมกัน
โดยการให้พนักงานขายแต่ละสาขาของ ไมด้า แอสเซ็ท
แนะนำลูกค้าให้มาใช้บริการเช่าซื้อรถยนต์กับทางบริษัทย่อย
ซึ่งพนักงานขายจะได้รับค่าคอมมิสชั่นในการแนะนำลูกค้า
ทั้งนี้การที่บริษัทย่อยได้เครือข่ายสาขาและพนักงานขายของ ไมด้า แอสเซ็ท
มาเสริมในการแนะนำลูกค้ามาใช้บริการของบริษัทย่อย
จึงทำให้บริษัทย่อยมีช่องทางในการเสนอบริการสินเชื่อเช่าซื้อรถยนต์ได้อีกทางหนึ่ง

3.  นโยบายการกำหนดราคา

บริษัทมีนโยบายการกำหนดราคาที่ชัดเจนและเหมาะสมแก่กลุ่มลูกค้า โดยพิจารณาปัจจัยหลักต่าง ๆ
ดังนี้

  1. ต้นทุนทางการเงินและการดำเนินงานของบริษัท

2.  ภาวะอัตราดอกเบี้ยในตลาดและแนวโน้มการเปลี่ยนแปลงในอนาคต

3.  แนวโน้มเหตุการณ์/ปัจจัยใด ๆ ที่อาจกระทบต่อการดำเนินงานของบริษัท
    และการคาดการณ์ผลกระทบ

4.  ความเสี่ยงในการเกิดหนี้สูญของผู้เช่าซื้อ

5.  ประเภทและราคาสินค้าในตลาด รวมทั้งประเภทและยี่ห้อสินค้าที่เป็นหลักประกันการเช่าซื้อ

นอกจากนี้
บริษัทได้กำหนดค่างวดและจำนวนงวดในการผ่อนชำระสำหรับสินค้าแต่ละประเภทเพื่อใช้เป็นมาตราฐานสำหรับการขาย

บริษัทย่อยมีนโยบายในการเสนออัตราดอกเบี้ยที่เหมาะสมตามประเภทรุ่น
และอายุของรถยนต์ให้กับลูกค้า โดยบริษัทย่อยจะต้องมีกำไรและสามารถแข่งขันกับคู่แข่งรายอื่นได้
บริษัทย่อยไม่มีนโยบายการแข่งขันด้านอัตราดอกเบี้ย
โดยพยายามหลีกเลี่ยงการแข่งขันด้วยการกระจายและขยายฐานของลูกค้าออกไปสู่จังหวัดต่าง ๆ
ให้มากขึ้น
ทำให้บริษัทย่อยสามารถกำหนดอัตราดอกเบี้ยได้สูงกว่าคู่แข่งที่มีตลาดเฉพาะในกรุงเทพในการกำหนดอัตราดอกเบี้ย
การวางเงินดาวน์และการผ่อนชำระค่างวดนั้น มีปัจจัยต่าง ๆ ที่จะต้องพิจารณาดังนี้

1. ต้นทุนทางการเงินและต้นทุนการดำเนินงานของบริษัทย่อย

2. คุณสมบัติของผู้กู้และผู้ค้ำประกันว่าเป็นบุคคลที่มีความเสี่ยงในการติดตามหนี้หรือไม่

คุณสมบัติของรถยนต์ที่ใช้เป็นหลักประกันในการเช่าซื้อ ได้แก่ ประเภท ยี่ห้อ
อายุและสภาพของรถยนต์รวมถึงสภาพคล่องในการจำหน่ายต่อของรถยนต์

3.  การจัดจำหน่ายและช่องทางการจัดจำหน่าย

บริษัทขายเช่าซื้อสินค้าให้แก่กลุ่มลูกค้าเป้าหมายผ่านสำนักงานสาขา ณ 31 ธันวาคม 2549 รวม
150 สาขา ครอบคลุม

66 จังหวัดในทั่วทุกภาคของประเทศไทย รายละเอียดดังนี้

  ----------------- ----------------------------------------------------------------------------------------------------------------------------------------- -------- --------
  ภาค               จังหวัด                                                                                                                                     สาขา     

                                                                                                                                                              31 ธ.ค.  31 ธ.ค.
                                                                                                                                                              2548     2549

  กรุงเทพและปริมณฑล   กรุงเทพฯ/นนทบุรี/ปทุมธานี/สมุทรปราการ                                                                                                           18       23

  กลาง              อยุธยา/อ่างทอง/ลพบุรี/สิงห์บุรี/ชัยนาท/สระบุรี/นครปฐม/สมุทรสาคร/อุทัยธานี                                                                                33       25

  ตะวันตก            ราชบุรี/กาญจนบุรี/สุพรรณบุรี/สมุทรสงคราม/เพชรบุรี/ประจวบคีรีขันธ์                                                                                       25       19

  ตะวันออก           ชลบุรี/ระยอง/ตราด/จันทบุรี/ฉะเชิงเทรา/ปราจีน/สระแก้ว/ นครนายก                                                                                     25       19

  เหนือ              อุตรดิตถ์/พิษณุโลก/พิจิตร/นครสวรรค์/กำแพงเพชร/ตาก/สุโขทัย/เพชรบูรณ์/แพร่/ลำปาง                                                                         29       21

  ใต้                สุราษฎร์ธานี/ชุมพร/นครศรีธรรมราช/พัทลุง/กระบี่                                                                                                     16       8

  ตะวันออกเฉียงเหนือ   นครราชสีมา/บุรีรัมย์/สุรินทร์/ศรีสะเกษ/กาฬสินธุ์/มุกดาหาร/ยโสธร/ชัยภูมิ/อำนาจเจริญ/หนองบัวลำภู/ขอนแก่น/สกลนคร/อุดรราชธานี/เลย/หนองคาย/มหาสารคาม/ร้อยเอ็ด/นครพนม   58       35

  รวม                                                                                                                                                         204      150
  ----------------- ----------------------------------------------------------------------------------------------------------------------------------------- -------- --------

สาขาส่วนใหญ่ตั้งอยู่ในทุกจังหวัดของภาคกลาง (รวมกรุงเทพฯ และปริมณฑล)
ภาคตะวันออกเฉียงเหนือและภาคตะวันออก ซึ่ง ณ 31 ธันวาคม 2549 มีสาขารวมทั้งสิ้น 150
สาขา โดย 9 จังหวัดที่มีสาขามากสุด คือ กรุงเทพฯ มีจำนวน 13 สาขา นนทบุรี นครราชสีมา
จังหวัดละ 6 สาขา และ นครปฐม สมุทรสาคร สระบุรี กาญจนบุรี ราชบุรี ฉะเชิงเทรา จังหวัดละ
5 สาขา ตามลำดับ ส่วนในภาคเหนือและใต้นั้น มีสาขาตั้งอยู่เพียง 29 จังหวัด เฉลี่ยจังหวัดละ
1 - 2 สาขา ทั้งนี้ สาขาแต่ละแห่งจะขายเช่าซื้อสินค้าตามประเภทที่ได้กำหนดไว้แล้วเท่านั้น ซึ่ง ณ
31 ธันวาคม 2549 สาขาจำนวน 128
แห่งขายเช่าซื้อเครื่องใช้ไฟฟ้าภายในบ้านและรถจักรยานยนต์ และ 22
แห่งขายเช่าซื้อรถจักรยานยนต์เพียงอย่างเดียว
ในการบริหารงานสาขาบริษัทบริษัทมีนโยบายการบริหารแบบ Profit Center
โดยแต่ละสาขาจะดูแลการขาย การติดตามหนี้ การเก็บเงินและการบริหารสินค้าคงคลังด้วยตนเอง
รวมทั้งมีการประเมินผลงานเป็นรายสาขาเพื่อเป็นแรงจูงใจและเพิ่มประสิทธิภาพในการทำงาน

ปัจจุบัน
บริษัทยังไม่สามารถขายเช่าซื้อสินค้าให้แก่กลุ่มลูกค้าเป้าหมายของบริษัทได้อย่างทั่วถึงแม้ว่าจะยังมีความต้องการเช่าซื้อจากลูกค้าอยู่อีกมาก
เนื่องจากข้อจำกัดทางด้านเงินทุนและเครือข่ายสาขาที่ปัจจุบันกระจุกตัวอยู่ในเฉพาะเขตภาคกลาง
บริษัทจึงได้วางเป้าหมายการเปิดสาขาเพิ่มในอนาคต โดยมีหลักเกณฑ์การเปิดสาขาเบื้องต้นสรุปดังนี้

  1. บริษัทต้องมีบุคลากรที่มีคุณภาพและความสามารถพร้อมทำงาน

2.  บริษัทต้องมีข้อมูลของพื้นที่เป้าหมายใหม่ว่ามีศักยภาพและความต้องการเช่าซื้อสินค้า
    และหากเป็นพื้นที่ที่มีสาขาดำเนินการอยู่แล้วจะพิจารณายอดขายและปัญหาหนี้เสียในอดีต

3.  บริษัทต้องมีสถานะทางการเงินที่เข้มแข็ง

ทั้งนี้ ในทางปฎิบัติบริษัทจะทำการเปิดสาขาใหม่เมื่อสาขาเก่ามีการเติบโตด้านยอดขายเต็มที่แล้ว คือ
ประมาณ 2 ล้านบาทต่อสาขา
เนื่องจากต้องการรักษาประสิทธิภาพและประสิทธิผลทางการดำเนินงานด้านคุณภาพลูกหนี้และการจัดเก็บเงิน

บริษัทย่อยมีสาขาของบริษัทและพื้นที่ครอบคลุม ณ เดือนธันวาคม 2549

  ------------ ----------- -------------------------------------------------
  สาขา         เดือนปีที่เปิด   พื้นที่ครอบคลุม

  สำนักงานใหญ่               กรุงเทพฯ / สมุทรปราการ / นนทบุรี / ปทุมธานี / ฉะเชิงเทรา

  1. นครปฐม    ต.ค. 2544   นครปฐม / ราชบุรี / กาญจนบุรี / สมุทรสงคราม / สมุทรสาคร
                           / สุพรรณบุรี / เพชรบุรี

  2. นครสวรรค์  พ.ค. 2545   นครสวรรค์ / กำแพงเพชร / ตาก / อุทัยธานี / ชัยนาท /
                           พิจิตร / เพชรบูรณ์

  3. นครราชสีมา ม.ค. 2546   นครราชสีมา / ชัยภูมิ / บุรีรัมย์ / สุรินทร์

  4. ระยอง     มี.ค. 2546   ระยอง / ชลบุรี / ฉะเชิงเทรา / จันทบุรี / ตราด

  5. ชุมพร      มิ.ย. 2546   ชุมพร / ประจวบคีรีขันธ์ / ระนอง

  6. อุดรธานี    ต.ค. 2546   อุดรธานี / หนองคาย / สกลนคร / นครพนม / หนองบัวลำภู
                           (อีสานตอนบน)

  7. พิษณุโลก    ธ.ค. 2546   พิษณุโลก / สุโขทัย / อุตรดิตถ์ / แพร่ / พิจิตร

  8. เชียงใหม่   ม.ค. 2547   เชียงใหม่ / ลำพูน / ลำปาง / เชียงราย

  9. อุบลราชธานี ก.พ. 2547   อุบลราชธานี / อำนาจเจริญ / สุรินทร์ / ยโสธร / ศรีสะเกษ /
                           มุกดาหาร

  10. ขอนแก่น   มี.ค. 2547   ขอนแก่น / มหาสารคาม / ร้อยเอ็ด / กาฬสิน / ชัยภูมิ

  11.          พ.ค. 2547   สุราษฎร์ธานี / นครศรีธรรมราช / พัทลุง
  สุราษฎร์ธานี                

  12. ภูเก็ต     มิ.ย. 2547   ภูเก็ต / พังงา / กระบี่

  13. หาดใหญ่   พ.ย. 2547   สงขลา / สตูล
  ------------ ----------- -------------------------------------------------

บริษัทย่อยมีช่องทางการจัดจำหน่ายทั้งหมด 4 ช่องทาง คือ

1. ติดต่อผ่านผู้ประกอบการเต็นท์รถยนต์มือสองที่เป็นคู่ค้ากับบริษัทย่อย
ในปัจจุบันบริษัทย่อยมีคู่ค้าที่เป็นผู้ประกอบการเต็นท์รถยนต์มือสองที่อยู่ในกรุงเทพและสาขาต่างจังหวัดรวมทั้งสิ้นประมาณ
1,000 ราย และบริษัทย่อยมีเจ้าหน้าที่สินเชื่อเช่าซื้อที่รับผิดชอบ
และดูแลผู้ประกอบการเหล่านี้ประมาณ 98 คน ณ 31 ธันวาคม 2549
โดยบริษัทย่อยจะให้บริการสินเชื่อเช่าซื้อแก่ลูกค้าผ่านช่องทางการจำหน่ายนี้ประมาณร้อยละ 90

2. ได้รับการแนะนำจากพนักงานของ ไมด้า แอสเซ็ท ที่มีเครือข่าย 150 สาขา
ครอบคลุมพื้นที่ทั่วประเทศ ซึ่งสามารถแนะนำลูกค้าให้มาใช้บริการของบริษัทย่อย
ซึ่งพนักงานขายจะได้รับค่าคอมมิสชั่นหรือค่านายหน้า ในการแนะนำลูกค้า
โดยบริษัทย่อยได้เริ่มใช้ช่องทางการจัดจำหน่ายนี้เมื่อเดือนพฤษภาคม 2547 ที่ผ่านมา

3. ติดต่อผ่านเข้ามายังบริษัทย่อยหรือตัวแทนในนามบริษัทหรือองค์กร
โดยปัจจุบันบริษัทย่อยติดต่อลูกค้ารถยนต์ประเภทแท็กซี่มิเตอร์ผ่านสหกรณ์รถแท็กซี่
ทั้งนี้บริษัทย่อยมิได้จ่ายค่านายหน้าแก่บริษัทตัวแทนแต่อย่างใด

4. ติดต่อผ่านเข้ามายังบริษัทย่อยโดยตรง
โดยลูกค้ากลุ่มนี้จะเป็นลูกค้าที่เคยใช้บริการกับบริษัทย่อยมาแล้วหรือเป็นผู้ที่ได้รับคำแนะนำโดยการบอกต่อกันมาของลูกค้าเดิมของบริษัทย่อยหรือเป็นลูกค้าที่ได้รับข้อมูลมาจากสื่อโฆษณาต่าง
ๆ ของบริษัทย่อย ได้แก่ สื่อสิ่งพิมพ์ วิทยุ ป้ายโฆษณา เป็นต้น

3.  ภาวะอุตสาหกรรมและการแข่งขัน

ภาวะอุตสาหกรรมโดยรวม

ธุรกิจเช่าซื้อเป็นการให้บริการทางการเงินรายย่อยรูปแบบหนึ่งเช่นเดียวกับ ธุรกิจบัตรเครดิต
สินเชื่อส่วนบุคคล และลิสซิ่ง ซึ่งเกิดจากความต้องการซื้อสินค้าหรือบริการของผู้บริโภคในปัจจุบัน
โดยผ่อนชำระค่าสินค้า/บริการในอนาคต ซึ่งในช่วง 2-3 ปีที่ผ่านมา
ธุรกิจการให้บริการทางการเงินรายย่อยโดยเฉพาะธุรกิจเช่าซื้อมีอัตราการเติบโตสูง
เนื่องจากภาวะเศรษฐกิจที่เริ่มฟื้นตัวตั้งแต่ปี 2540 และมาตรการการกระตุ้นเศรษฐกิจของรัฐบาลใน
ปี 2546
ได้ส่งผลให้ประชากรส่วนใหญ่ทั้งในและนอกภาคเกษตรมีรายได้ต่อครัวเรือนสูงขึ้นและมีกำลังซื้อเพิ่มมากขึ้น
ทำให้เกิดการใช้จ่ายและการบริโภคสินค้าและบริการในประเทศเพิ่มขึ้น
ซึ่งได้ส่งผลกระทบต่อธุรกิจเช่าซื้ออย่างเห็นได้ชัด
โดยเฉพาะเครื่องใช้ไฟฟ้านั้นแป็นสินค้ากลุ่มที่ทำรายได้หลักให้ผู้ประกอบการ
ธุรกิจเช่าซื้อเครื่องใช้ไฟฟ้าในปี 2548
คาดว่าจะมีแนวโน้มการเติบโตที่ดีตามความต้องการใช้งานเครื่องใช้ไฟฟ้า
ที่ยังปรับตัวสูงขึ้นจากการได้รับแรงผลักดันจากการขยายตัวของรายได้ของผู้บริโภค
และการขยายตัวของที่อยู่อาศัยใหม่ที่จะขยายตัวต่อเนื่อง
ที่ทำให้ความต้องการเครื่องใช้ไฟฟ้าสำหรับบ้านใหม่มีอยู่ต่อเนื่อง
ถึงแม้ว่าอัตราดอกเบี้ยจะมีแนวโน้มเพิ่มขึ้น แต่ราคาเครื่องใช้ไฟฟ้ามีแนวโน้มลดลง
จึงไม่ส่งผลกระทบต่อค่างวดผ่อนชำระสินค้า

ผู้ประกอบการในธุรกิจบริการทางการเงินรายย่อยนี้แบ่งออกเป็น 2 ประเภทหลัก คือ
ผู้ประกอบการที่เป็นสถาบันการเงินและผู้ประกอบการที่ไม่ใช่สถาบันการเงิน
โดยมีลูกค้าซึ่งแบ่งออกเป็น 2 กลุ่มหลักดังนี้

1. กลุ่มลูกค้าที่มีเอกสารทางการเงิน

เป็นกลุ่มบุคคลที่อาศัยอยู่ในกรุงเทพฯและปริมณฑลและในจังหวัดต่าง ๆ โดยเฉพาะในเขตเทศบาล
ซึ่งเป็นผู้มีอาชีพที่มั่นคง มีรายได้ประจำ
และสามารถเช็คสอบประวัติ/ข้อมูลผ่านองค์กรหรือหน่วยงานต่าง ๆ ได้
ลูกค้ากลุ่มนี้จะมีเอกสารทางการเงิน เช่น สลิปเงินเดือน ที่อยู่ เบอร์โทรศัพท์
สำหรับใช้อ้างอิงในการขอสมัครใช้บริการทางการเงินได้

2.  กลุ่มลูกค้าที่ไม่มีเอกสารทางการเงิน

เป็นกลุ่มบุคคลที่อาศัยอยู่นอกเขตเทศบาลของจังหวัดต่าง ๆ และประกอบอาชีพอิสระ เช่น รับจ้าง
ค้าขาย เกษตรกร ซึ่งเป็นประชากรส่วนใหญ่ของประเทศ
กลุ่มลูกค้านี้มักจะไม่มีเอกสารทางการเงินเพื่อแสดงถึงสถานะทางการเงิน
ซึ่งการให้บริการเช่าซื้อแก่ลูกค้าประเภทนี้จะต้องรู้จักและเข้าถึงลูกค้าเพื่อตรวจสอบข้อมูลที่แท้จริง

ธุรกิจเช่าซื้อโดยเฉพาะบริการเช่าซื้อสินค้าอุปโภคและบริโภคมีอัตราการเติบโตสูงกว่าธุรกิจบริการทางการเงินรายย่อยประเภทอื่นอันเนื่องมาจากข้อจำกัดการประกอบธุรกิจที่น้อยกว่า
อีกทั้งการเติบโตของธุรกิจยังสัมพันธ์โดยตรงกับภาวะเศรษฐกิจโดยรวมและอุตสาหกรรมเครื่องใช้ไฟฟ้าซึ่งมีการเติบโตสูงอย่างต่อเนื่องอันเป็นผลมาจากการพัฒนาเทคโนโลยีเพื่อผลิตสินค้าใหม่และราคาสินค้าต่อชิ้นที่มีแนวโน้มลดลงเมื่อเปรียบเทียบกับอดีต
นอกจากนี้
อัตราการสูญเสียจากหนี้เสียที่ต่ำเมื่อเปรียบเทียบกับบริการทางการเงินรายย่อยประเภทอื่นยังเป็นปัจจัยสำคัญที่ส่งเสริมการเติบโตและการแข่งขันของธุรกิจเช่าซื้อในช่วงที่ผ่านมาด้วย
โดยผู้ประกอบการหลักในธุรกิจบริการเช่าซื้อเครื่องใช้ไฟฟ้าในปัจจุบัน ได้แก่ บมจ. อิออน
ธนสินทรัพย์ (AEON) บจ. จีอี แคปปิตอล (ประเทศไทย) (First Choice) บจ. สยาม
เอแอนด์ซี (Easy Buy) บจ. เซทเทเลม (ประเทศไทย) บมจ. ซิงเกอร์ (ประเทศไทย)
(SINGER) และบมจ.ดีอี แคปปิตอล

อุตสาหกรรมเครื่องใช้ไฟฟ้า

เนื่องจากอุตสาหกรรมเครื่องใช้ไฟฟ้า
เป็นอุตสาหกรรมที่มีผู้ผลิตเป็นจำนวนมากทั้งรายใหญ่และรายย่อย
ทำให้มีการผลิตสินค้าในอุตสาหกรรมนี้เป็นจำนวนมาก โดยมีการแข่งขันอย่างมาก
ทั้งในด้านราคาและการส่งเสริมการขาย เพื่อแย่งชิงส่วนแบ่งการตลาด
ในอนาคตหากมีการปรับโครงสร้างภาษี ตามนโยบาย AFTA ที่ให้ลดอัตราภาษีนำเข้าเครื่องใช้ไฟฟ้า
ก็จะทำให้ราคาเครื่องใช้ไฟฟ้ามีแนวโน้มลดลงไปอีก อย่างไรก็ดี
ภาวะเศรษฐกิจถดถอยในปัจจุบันยังเป็นอุปสรรคที่สำคัญที่ทำให้ยอดขายของเครื่องใช้ไฟฟ้าไม่เติบโต

ภาวะการแข่งขันและผู้ประกอบการในธุรกิจเช่าซื้อสินค้าอุปโภคและบริโภค

ตลาดเครื่องใช้ไฟฟ้ามีการขยายตัวตามกำลังซื้อที่เพิ่มมากขึ้น
สอดคล้องกับการฟื้นตัวของภาวะเศรษฐกิจในช่วง 2 - 3 ปีที่ผ่านมา
ได้ส่งผลให้ภาวะการแข่งขันในการทำธุรกิจเช่าซื้อทวีความรุนแรงขึ้น
เมื่อมีผู้ประกอบการอีกหลายรายเริ่มเข้ามาร่วมแชร์ส่วนแบ่งตลาดเพิ่มขึ้นทั้งสถาบันการเงินของภาครัฐและเอกชน
ทำให้ผู้ประกอบการรายเดิมต้องปรับตัวเข้ารับการแข่งขันอย่างหลีกเลี่ยงไม่ได้

ทั้งนี้ มีผู้ประกอบการหลายรายที่สามารถมีกลุ่มลูกค้าบางส่วนเป็นกลุ่มลูกค้าเดียวกับบริษัท ได้แก่
บริษัท ซิงเกอร์ (ประเทศไทย) จำกัด (มหาชน) บริษัท อิออน ธนสินทรัพย์ (ไทยแลนด์) จำกัด
(มหาชน) บริษัท สยาม เอแอนด์ซี จำกัด บริษัท เซทเทเลม (ประเทศไทย) จำกัด บริษัท จีอี
แคปปิตอล (ประเทศไทย) จำกัด บริษัท ฐิติกร จำกัด (มหาชน) และ บริษัท ดีอี แคปปิตอล จำกัด
(มหาชน) โดยผู้ประกอบการในธุรกิจการขายเช่าซื้อ
ธุรกิจสินเชื่อเพื่อเช่าซื้อสินค้าและธุรกิจสินเชื่อรายย่อยอื่นเพื่อซื้อสินค้าซึ่งเป็นบริการทางการเงินที่ทดแทนกันได้นั้น
แบ่งออกได้ 2 ประเภทหลัก คือ

  1. ผู้ประกอบการที่เป็นสถาบันการเงิน:
  ส่วนใหญ่เป็นสถาบันการเงินและบริษัทย่อยของสถาบันการเงิน ซึ่งได้แก่ บริษัท บัตรกรุงไทย
  จำกัด (มหาชน) และธนาคารพาณิชย์ต่าง ๆ เป็นต้น

2. ผู้ประกอบการที่ไม่ใช่สถาบันการเงิน: แบ่งออกเป็น 2 ประเภท คือ

  2.1 ผู้ประกอบการที่ขายเช่าซื้อสินค้าภายใต้เครื่องหมายการค้าของบริษัทหรือบริษัทแม่เป็นหลัก
  อาทิ บริษัท ซิงเกอร์

  (ประเทศไทย) จำกัด (มหาชน) (SINGER) และบริษัท ดี อี แคปปตอล จํากัด (มหาชน)
  (DE capital) เป็นต้น

  2.2 ผู้ประกอบการที่ให้บริการสินเชื่อรายย่อยเพื่อซื้อสินค้า สินเชื่อเพื่อเช่าซื้อสินค้า หรือ
  ขายเช่าซื้อสินค้าสำหรับสินค้าหลายเครื่องหมายการค้า โดยผู้ประกอบการในกลุ่มนี้แบ่งออกเป็น 2
  ประเภท คือ

  2.2.1 ผู้ประกอบการที่ให้บริการสินเชื่อรายย่อยเพื่อซื้อสินค้า
  และสินเชื่อเพื่อเช่าซื้อผ่านร้านคู่ค้าเป็นหลัก อาทิ บริษัท อิออน ธนสินทรัพย์ จำกัด (มหาชน)
  (AEONTS) บริษัท จีอี แคปปิตอล (ประเทศไทย) จำกัด (มหาชน) (First Choice) บริษัท
  สยาม เอแอนด์ซี จำกัด (Easy Buy) บริษัท เซทเทเลม (ประเทศไทย) จำกัด เป็นต้น

2.  ผู้ประกอบการที่ขายเช่าซื้อสินค้าผ่านสาขาของตนเองเป็นหลัก อาทิ บริษัท ไมด้า แอสเซ็ท
    จำกัด (มหาชน)

ภาวะการแข่งขันและผู้ประกอบการในธุรกิจเช่าซื้อรถยนต์ของบริษัทย่อย

ภาวะอุตสาหกรรมของธุรกิจเช่าซื้อรถยนต์โดยทั่วไป
จะเป็นไปในทิศทางเดียวกันกับภาวะอุตสาหกรรมยานยนต์ กล่าวคือ
หากอุตสาหกรรมยานยนต์มีอัตราการเติบโตสูงขึ้น ก็จะส่งผลดีกับธุรกิจเช่าซื้อรถยนต์ไปด้วย ทั้งนี้
รัฐบาลได้มีการส่งเสริมให้ประเทศไทยเป็นศูนย์กลางฐานการผลิตรถยนต์ขนาดใหญ่ในภูมิภาคเอเชีย
(Detroit of Asia) ส่งผลให้อุตสาหกรรมยานยนต์โดยรวมมีการขยายตัวอย่างต่อเนื่อง
จะเห็นได้จากยอดจำหน่ายรถยนต์โดยรวมของประเทศไทยในปี 2547 มีจำนวน 626,039 คัน
ซึ่งเพิ่มขึ้นจากปี 2546 คิดเป็นร้อยละ 14 และยอดจำหน่ายรถยนต์โดยรวมในเดือนมกราคม ถึง
ธันวาคม 2548 มีจำนวน 703,432 คัน เพิ่มขึ้นจากช่วงเวลาเดียวกันร้อยละ 14 ปี 2549
มีจำนวน 682,693 คัน ลดลงร้อยละ 2.94 (ที่มา: บริษัท โตโยต้า มอเตอร์ (ประเทศไทย)
จำกัด)

นอกจากนี้ ราคารถยนต์มีแนวโน้มที่จะลดลง อันเนื่องมาจากการแข่งขันของผู้ผลิตรถยนต์
ซึ่งจะเป็นสิ่งกระตุ้นให้ยอดขายรถยนต์มีการเติบโต อย่างไรก็ดี เนื่องจาก
ราคาน้ำมันเชื้อเพลิงที่มีการปรับตัวสูงขึ้นอย่างต่อเนื่องหลังจากที่รัฐบาลได้มีนโยบายที่จะลอยตัวราคาน้ำมันเบนซิน
อาจเป็นปัจจัยหนึ่งที่ทำให้ยอดจำหน่ายรถยนต์ภายในประเทศลดลง

การแข่งขันของธุรกิจเช่าซื้อรถยนต์ค่อนข้างรุนแรง เนื่องจากมีผู้ประกอบการเป็นจำนวนมาก
ซึ่งสามารถแบ่งได้เป็น 2 กลุ่มหลักตามประเภทของรถยนต์ ได้แก่

1.  ธุรกิจเช่าซื้อรถยนต์ใหม่ ซึ่งผู้ประกอบการ ได้แก่ บริษัทรถยนต์นั้น ๆ และสถาบันการเงิน เช่น
    บริษัทเงินทุนธนชาติ จำกัด (มหาชน) บริษัทเงินทุนเกียรตินาคิน จำกัด (มหาชน) บริษัท
    สยามพาณิชย์ลีสซิ่ง จำกัด (มหาชน) และ บริษัท จีอีแคปปิตอล ออโต้ลีส จำกัด

2.  ธุรกิจเช่าซื้อรถยนต์มือสอง ซึ่งผู้ประกอบการ ได้แก่ บริษัทให้เช่าซื้อที่ไม่ใช่สถาบันการเงิน
    และโชว์รูมรถยนต์ต่าง ๆ เช่น บริษัท ตะวันออกพาณิชย์ ลีสซิ่ง จำกัด (มหาชน) บริษัท
    นวลีสซิ่ง จำกัด (มหาชน) และ บริษัท ราชธานี ลีสซิ่ง จำกัด (มหาชน)

จากสถิติที่ผ่านมาพบว่า
ยอดรายได้จากการเช่าซื้อรถยนต์ของผู้ประกอบการที่เป็นสถาบันการเงินจะสูงกว่าผู้ประกอบการที่ไม่ใช่สถาบันการเงิน

  ศักยภาพในการแข่งขัน

บริษัทสามารถเข้าถึงกลุ่มลูกค้าเป้าหมายระดับกลางถึงล่างดังที่ได้กล่าวมาแล้วผ่านเครือข่ายสาขาทั่วประเทศ
ซึ่งกลุ่มลูกค้านี้ไม่ใช่เป้าหมายหลักของผู้ประกอบการทางการเงินรายย่อยอื่นๆในปัจจุบัน เช่น
บัตรเครดิต สินเชื่อส่วนบุคคล และสินเชื่อเช่าซื้อ เป็นต้น เนื่องจาก
เป็นกลุ่มลูกค้าที่เข้าถึงยากและมีขั้นตอนในการพิจารณาเครดิตที่แตกต่างและต้องใช้เวลาเนื่องจากไม่มีเอกสารทางการเงินตามข้อกำหนดของผู้ประกอบการดังกล่าว
อีกทั้ง ในการขยายเครือข่ายสาขานี้
จะต้องใช้เงินลงทุนในจำนวนสูงและระยะเวลาในการวางระบบการทำงาน ดังนั้น
ผู้ประกอบการรายอื่นจึงไม่สามารถขยายฐานลูกค้าไปยังกลุ่มลูกค้าระดับเดียวกับบริษัทได้ภายในระยะเวลาอันสั้น
จึงทำให้ในปัจจุบันบริษัทยังไม่มีคู่แข่งโดยตรง ในส่วนของ บริษัทย่อยก็เช่นกัน
ไม่ได้ใช้นโยบายด้านราคาหรือการลดอัตราดอกเบี้ยในการแข่งขันกับกับคู่แข่งทางอ้อม
แต่มุ่งเน้นที่จะใช้กลยุทธ์การตลาดในด้านการเข้าถึงฐานลูกค้าโดยเฉพาะลูกค้าต่างจังหวัด
การสร้างเครือข่ายและสัมพันธ์ที่ดีกับผู้ประกอบการเต็นท์รถยนต์มือสอง
และสิ่งสำคัญที่สุดการให้ความยืดหยุ่นขององค์กรที่สามารถให้บริการที่รวดเร็วและครบวงวงจรแก่ลูกค้า

3.3 การจัดหาผลิตภัณฑ์หรือบริการ

1.  การจัดซื้อสินค้า

บริษัทวางนโยบายการขาย
โดยกำหนดประเภทสินค้าที่จะขายเช่าซื้อซึ่งพิจารณาจากความต้องการของตลาด ในอดีตที่ผ่านมา
ความต้องการของกลุ่มลูกค้าในปัจจุบัน
รวมทั้งภาวะตลาดและการเปลี่ยนแปลงของสินค้า/ผลิตภัณฑ์ในกลุ่มผู้ผลิต/จัดจำหน่าย
ซึ่งเมื่อคัดเลือกสินค้าแล้วบริษัทจะสั่งซื้อสินค้าจากผู้ผลิต/ผู้จำหน่ายสินค้าต่าง ๆ โดยตรง
โดยจะนำสินค้ามาเก็บรวมกันไว้ที่โกดังกลางของบริษัทเพื่อทำการจัดส่งต่อไปยังสาขาต่าง ๆ ต่อไป

บริษัทสั่งซื้อสินค้าโดยผู้ผลิต/จำหน่วยจัดส่งสินค้ารวมไว้ ณ โกดังกลางเลขที่ 28/6 หมู่ที่ 11
ซ.ปัฐวิกรณ์ ถ.นวมินทร์ แขวงคันนายาว เขตคันนายาว กรุงเทพฯ
และบริษัทจะเป็นผู้ทำการจัดส่งสินค้าดังกล่าวไปยังสาขาต่าง ๆ ทั่วประเทศ
โดยบริษัทมีข้อตกลงกับผู้ผลิต/จำหน่ายเรื่องค่าตอบแทนการจัดส่งสินค้าในรูปส่วนลดค่าสินค้าและ/หรือค่าคอมมิชชั่นการจัดส่ง
ผู้ผลิตและจำหน่ายที่บริษัทสั่งซื้อสินค้ามีดังนี้

  -------------------------------- ------------- ------------------------
  ชื่อผู้ผลิต                           ประเทศ        ความสัมพันธ์

                                                 ทางการค้า(ปี)

  บมจ. ไดสตาร์อิเลคทริก               ไทย           >10 ปี

  บจ.พานาโซนิคซิว-เซลล์               ไทย           >10 ปี

  บจ. โซนี่ ไทย                      ไทย           2 ปี

  บจ. ชาร์ป เทพนคร                  ไทย           >10 ปี

  บจ. เอ.พี. เนชั่นแนล เซลล์           ไทย           >10 ปี

  อื่นๆ                              ไทย           1 ถึง 4 ปี
  -------------------------------- ------------- ------------------------

เครื่องใช้ไฟฟ้าเป็นสินค้าหลักที่บริษัทสั่งซื้อในปริมาณมาก
โดยบริษัทเป็นพันธมิตรทางการค้าปกติกับผู้ผลิต/จำหน่ายรายดังกล่าวเป็นระยะเวลานาน
ซึ่งมิได้มีความสัมพันธ์อื่นใดนอกเหนือจากความสัมพันธ์ทางการค้าภายใต้เงื่อนไขปกติ
และบริษัทได้วางหนังสือค้ำประกันจากธนาคารเพื่อเป็นหลักประกันในการสั่งซื้อ

ข้อจำกัดการประกอบธุรกิจ

-ไม่มี-